দীনেশ পড়াশুনায় খুব সাধারণ ছিল । কিন্তু ফটোগ্রাফির হাত ছিল দুর্দান্ত । দীনেশের ফটোগ্রাফি শেখার পিছনে যদিও আমার হাত অনেকটাই । আমার ১৮ বছরের জন্মদিনে আমার মামা একটা Digital SLR ক্যামেরা উপহার দেন । সাধারণ ক্যামেরাতে আগে ছবি তুললেও SLR ক্যামেরা আমার কাছে নতুন ছিল । তাই আমি মামাকে অনুরোধ করি ওই ক্যামেরাতে ছবি তোলা ও এডিটিং শেখানোর জন্য । দীনেশও শেখার ইচ্ছে প্রকাশ করে । মামা কয়েকটা ক্লাস নিয়ে আমাদের সবকিছু শিখিয়ে দেন । তারপর আমরা দুজনে ঐ ক্যামেরা নিয়ে বিভিন্ন ছবি তুলে হাত পাকা করি । হায়ার সেকেন্ডারি পরীক্ষা শেষ হওয়ার পর আমরা বেশ কয়েকটা জায়গা ঘুরতে যাই বন্ধুদের সঙ্গে । সেখানেও তোলা হয় অসংখ্য ছবি । মামা সেই ছবি দেখে দীনেশকে প্রশংসা করে বলেন যে ওর ছবি তোলার হাত ভীষণ ভালো – অনেকটা প্রফেশনাল ফটোগ্রাফারদের মতো । ও যেন ফটোগ্রাফির শখ ছেড়ে না দেয় । মামা তার পরিচিত এক বন্ধুর সূত্রে একটা ফটো স্টুডিওতে ওর একটা পার্ট-টাইম চাকরির বন্দোবস্ত করে দেন । ওর নিজের ক্যামেরা না থাকার জন্য ও সেখানে শুধু এডিটিঙের কাজ শুরু করে ।